PRIJEDLOG 

Na temelju članka  35. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), članka 29. Statuta Općine Vela Luka (Službeni glasnik Općine Vela Luka br.11/2021), Općinsko vijeće Općine Vela Luka na svojoj _____ sjednici održanoj _________ 2024. godine, donijelo je 

O D L U K U

o ustrojstvu i djelokrugu upravnih tijela Općine Vela Luka

I.  OPĆE ODREDBE
Članak 1.
Ovom Odlukom uređuje se ustrojstvo i djelokrug upravnih tijela Općine Vela Luka 

(u daljnjem tekstu: upravna tijela), te druga pitanja značajna za njihov rad.

Članak 2.

Upravna tijela čine upravni odjeli, a ustrojavaju se radi obavljanja upravnih, stručnih i drugih poslova iz samoupravnog djelokruga Općine Vela Luka kao jedinice lokalne samouprave, kao i poslova državne uprave koji su prenijeti na Općinu Vela Luka, u skladu sa zakonom i drugim propisima.
Upravna tijela osnivaju se u skladu s rasporedom i opsegom poslova prema srodnosti, ustrojstvenoj povezanosti i potrebi učinkovitog  obavljanja poslova te učinkovitog rukovođenja i odgovornosti u radu.
Članak 3.
Upravna tijela poslove iz svog djelokruga obavljaju u sjedištu Općine Vela Luka.

Na zgradi u kojoj je sjedište upravnih tijela mora biti istaknuta ploča koja sadrži Grb Republike Hrvatske, naziv : „Republika Hrvatska“, , Dubrovačko – neretvanska županija , Općina Vela Luka, naziv upravnih tijela i sjedište.

Na ulaznim vratima ureda u kojima su smještena pojedina upravna tijela mora biti istaknut natpis koji sadrži : Grb Općine Vela Luka, naziv Općina Vela Luka, naziv  upravnog tijela, naziv niže ustrojstvene jedinice unutar  tog upravnog tijela ukoliko je ustrojena, te ime i prezime službenika i naziv radnog mjesta koje taj službenik obavlja u odnosnom uredu.

   Članak 4.

Službenici u upravnim tijela moraju imati digitalni potpis koji zamjenjuje klasični pečat.
II. USTROJSTVO I DJELOKRUG UPRAVNIH TIJELA

Članak 5.
Za obavljanje poslova iz članka 2. ove Odluke ustrojavaju se slijedeći upravni odjeli:
1. Upravni odjel za imovinsko-pravne poslove, gospodarenje prostorom i komunalne djelatnosti

2. Upravni odjel za opće poslove, društvene djelatnosti i održivi razvoj
3. Upravni odjel za proračun i financije
U pojedinom Upravnom odjelu mogu se ustrojiti odjeljci, kao niže ustrojstvene jedinice, kojima upravljaju voditelji odjeljka, što će se urediti Pravilnikom u unutarnjem redu.

Članak 6.

Djelokrug Upravnog odjela za imovinsko-pravne poslove, gospodarenje prostorom i komunalne djelatnosti:
· imovinsko-pravni poslovi

· administrativni poslovi vezani uz provedbu lokalnih izbora u domeni lokalne samouprave

· suradnja s pravosudnim organima putem zastupanja Općine vela Luka, izrade tužbi, žalbi, uknjižbe i dr.

· protupožarna i civilna zaštita

· priprema i provođenje postupaka izvlaštenja

· administrativni poslovi vezani uz davanje koncesija

· izrada prijedloga i konačnih akata Općinskog vijeća

· priprema sjednica općinskog vijeća, dostava materijala za sjednice Općinskog vijeća te njihovih radnih tijela

· gospodarenje nekretninama u vlasništvu Općine vela Luka

· prostorno i urbanističko planiranje

· uređenje prometa

· organiziranje i vođenje poslova javne nabave

· gradnja (ishođenje lokacijskih dozvola, građevinskih dozvola, potvrda na glavni projekt i drugih akata sukladno posebnim propisima gdje je Općina Vela Luka investitor)

· praćenje izvođenja građevinskih radova na nekretninama u vlasništvu Općine Vela Luka i radova koji se izvode na području Općine Vela Luka

· poslovi komunalnog redarstva,

· poslovi prometnog redarstva

· poslovi pomorskog redarstva

· administrativni poslovi vezani uz davanje dozvola na pomorskom dobru

· obavljanje poslova vezano za izgradnju i održavanje komunalne infrastrukture

· razrez komunalne naknade, komunalnog doprinosa,  poduzimanje svih zakonskih postupaka za njihovu pravovremenu naplatu

· administrativni poslovi vezani za evidenciju naselja, ulica i kućnih brojeva

· službenički odnosi.“

Članak 7.

Djelokrug Upravnog odjela za opće poslove, društvene djelatnosti i održivi razvoj
· upravni, stručni, savjetodavni, administrativni i tehnički poslovi za potrebe Općinskog načelnika, Općinskog vijeća i njihovih radnih tijela

· vođenje zapisnika i snimanje sjednica Općinskog vijeća

· poslovi tajništva

· nabavka uredskog i drugog materijala
· protokolarni poslovi i organizacija  općinskih svečanosti Općine Vela Luka

· briga o djeci, socijalna skrb i primarna zdravstvena zaštita

· predškolski odgoj i osnovno obrazovanje, kultura i šport

· suradnja s ustanovama i institucijama iz područja društvene djelatnosti
· tehnička priprema i organiziranje priredaba u organizaciji Općine Vela Luka

· zaštita i unapređenje prirodnog okoliša

· poslovi vezani za udruge i civilno društvo

· obavlja poslove koji se odnose na gospodarstvo, poduzetništvo, obrt, turizam, ugostiteljstvo i trgovinu
· zaštita potrošača

· priprema i izrada prijedloga za prijave projekata iz oblasti gospodarstva određenim institucijama po pozivu ili natječaju odnosno kandidiranje projekata Općine Vela Luka za financiranje iz sredstava pred-pristupnih i pristupnih EU fondova i drugih natječaja i javnih poziva
· poslovi vezani uz rad Savjeta mladih

· vođenje pisarnice, pismohrane i arhive Općine Vela Luka

· informiranje građana sukladno zakonskim propisima, odnosi s javnošću i uređivanje web stranice
· ostvarivanje prava na pristup informacija građanima
· stručni poslovi za Povjerenstvo za procjenu šteta od elementarnih nepogoda

· pročelnik Upravnog odjela glavni je i odgovorni urednik „Službenog glasnika i brine za objavu akata u Službenom glasniku
· održavanje čistoće i urednosti prostora u zgradi Općine Vela Luka

· službenički odnosi
Članak 8.

Djelokrug Upravnog odjela za  za  proračun i financije:

· Izrada prijedloga Općinskog proračuna, odluka o izvršavanju Općinskog proračuna i godišnjeg obračuna

· prati zakonske propise iz područja financija, računovodstva i knjigovodstva i brine o promjeni istih

· prati financijsko stanje Općine i predlaže mjere za poboljšanje financijske stabilnosti općinskog proračuna

· prati ostvarenje proračuna i poduzimanje svih zakonskih postupaka za njihovu pravovremenu naplatu

· prati ostvarenje proračuna i priprema analize i izvješća za potrebe Općinskog načelnika i Općinskog vijeća
· vodi knjigovodstvo Općinskog proračuna i izrađuje sve zakonom propisane financijske izvještaje
· razrezuje Općinske poreze i ostale naknade koje su u djelokrugu Odjela

· naplata prihoda Općinskog proračuna i poduzimanje svih zakonskih postupaka za njihovu pravovremenu naplatu

· vođenje računovodstva proračunskih korisnika 

· blagajnički poslovi
· obračun plaća i sve analitičke evidencije, izvješća i statistička izvješća vezana za plaće

· službenički odnosi
Članak 9.

Ako određeni  poslovi nisu obuhvaćeni ovom Odlukom isti će se obuhvatiti Pravilnikom o unutarnjem redu. 

Upravne, stručne i ostale poslove u upravnim tijelima obavljaju službenici i namještenici. Službenici obavljaju upravne i stručne poslove iz djelokruga upravnog tijela u kojem rade, a namještenici obavljaju prateće i pomoćne poslove. 

Upravna tijela obavljaju i druge poslove po nalogu Općinskog načelnika.
Članak 10.

Upravna tijela pripremaju nacrte prijedloga općih i drugih akata, analize, izvješća i druge radne materijale za Općinsko Vijeće, Općinskog načelnika i njihova radna tijela, te u izvršavanju općih akata donese pojedinačne akte kojima rješavaju o pravima, obvezama i pravnim interesima fizičkih i pravnih osoba.

Protiv pojedinačnih akata iz stavka 1. ovog članka, može se izjaviti žalba nadležnom upravnom tijelu Dubrovačko-neretvanske županije. 

Na donošenje pojedinačnih  akata shodno se primjenjuju odredbe Zakona o općem upravnom postupku i drugih propisa.
III. UPRAVLJANJE I UNUTARNJE USTROJSTVO UPRAVNIH TIJELA
Članak 11.
Radom  Upravnih tijela upravljaju pročelnici, kao čelnici tih tijela. Pročelnike imenuje Općinski načelnik na temelju provedenog javnog natječaja, na neodređeno vrijeme, sukladno zakonu i propisima donesenim na temelju zakona. Pročelnici Upravnih tijela za rad upravnog tijela odgovorni su za zakonit i pravodoban rad upravnih odjela i službi i odgovorni su Općinskom Načelniku. 
Upravna tijela samostalna su u obavljanju poslova u okviru svog djelokruga i povjerenih im zadaća, a odgovorni su Općinskom načelniku za stručnu utemeljenost podnesenih prijedloga i provedenih radnji te za pravodobno i kvalitetno obavljanje poslova  iz svog djelokruga.
Općinski načelnik osigurava uvjete za rad upravnih tijela.

Sredstva za rad upravnih tijela osiguravaju se u Proračunu Općine Vela Luka. 

Članak 12.

Unutarnje ustrojstvo upravnih tijela, nazivi i opisi poslova radnih mjesta, stručni i drugi uvjeti za raspored na radna mjesta, broj izvršitelja i druga pitanja od značaja za rad upravnih tijela, u skladu sa Statutom i ovom Odlukom, utvrdit će se Pravilnikom o unutarnjem redu kojeg donosi Općinski načelnik.

Pravilnikom se može odrediti da službenici i namještenici na pojedinim administrativnim i tehničkim poslovima obavljaju poslove za više upravnih tijela, kao i da pojedini službenik obavlja i dio poslova drugog upravnog tijela, ukoliko za te poslove službenik ima odgovarajuću stručnu spremu i struku, a sve u svrhu racionalnog korištenja raspoloživim brojem službenika i namještenika odnosno racionalnog korištenja radnog vremena.

IV. PRIJELAZNE I ZAVRŠNE ODREDBE

Članak 13.
Upravni odjel za imovinsko-pravne poslove, gospodarenje prostorom i komunalne djelatnosti preuzima savjetnika za opće i imovinsko pravne poslove. 

Upravni odjel za opće poslove, društvene djelatnosti i održivi razvoj preuzima višeg referenta – tajnicu načelnika i spremača. 
Članak 14.

Službenici i namještenici zatečeni na radu u Upravnom odjelu za opće i imovinsko-pravne poslove, a koji su preuzeti u skladu s člankom 13.  ove Odluke, na dan stupanja na snagu ove Odluke nastavljaju obavljati poslove koje su do sada obavljali, te zadržavaju pravo na plaću i druga prava prema dosadašnjim rješenjima do donošenja rješenja o rasporedu na radna mjesta sukladno Pravilniku o unutarnjem redu upravnih tijela i rješenja o plaći sukladno Odluci o koeficijentima za obračun plaće službenika i namještenika u upravnim tijelima Općine Vela Luka. 

Članak 15.

Općinski načelnik donijet će Pravilnik o unutarnjem redu upravnih tijela u roku od 30 dana od stupanja na snagu ove Odluke. 
Članak 16.
U roku od dva mjeseca od stupanja na snagu Pravilnika pročelnici upravnih odjela donijeti će rješenja o rasporedu na radna mjesta, svaki za službenike odnosno namještenike iz članka 13. ove odluke, a u svom odjelu. 
Članak 17.
Stupanjem na snagu ove Odluke prestaje važiti Odluka o ustrojstvu i djelokrugu  upravnih tijela Općine Vela Luka (Službeni glasnik Općine Vela Luka br. 11/10) i Odluka o izmjeni Odluke o ustrojstvu i djelokrugu upravnih tijela Općine Vela Luka (Službeni glasnik Općine Vela Luka br. 4/22).
Članak 18.

Ova odluka stupa na snagu osmog dana od dana objave u „Službenom Glasniku Općine Vela Luka“

KLASA.

URBROJ:

Vela Luka, _____________, 2024. godine

Predsjednik Općinskog vijeća

Zoran Manestar
Obrazloženje:

Radi potrebe za reorganizacijom Općine, tj. upravnih tijela Općine Vela Luka i popunjavanja neupražnjenih radnih mjesta u upravnim tijelima Općine predlaže se Općinskom vijeću  donijeti novu Odluku o ustrojstvu i djelokrugu upravnih tijela Općine Vela Luka. Nakon stupanja na snagu predmetne Odluke pristupit će se izradi novog Pravilnika o unutarnjem redu Općine Vela Luka. 

